6. schôdza NR SR - 9.deň - B. popoludní
Dátum: 2023-12-19
Poslanec: Štefunko, Ivan (PS)
Druh vystúpenia: Vystúpenie v rozprave

328. Vážené dámy, vážení páni, pán predsedajúci, vypočul som si skoro celú rozpravu k tomuto bodu a chcel by som zhrnúť aj moje názory, ale aj niektoré fakty, ktoré som si vypočul v tej rozprave. Ako povedal pán Dostál a mnohí iní opoziční poslanci a poslankyne, veľmi ma mrzí, že sme diskutovali sami, ale to už sme, samozrejme, to už ste počuli a až tak vás to netrápi. Jedni sa ponáhľate, druhí debatujú tam s pánom Kaliňákom, lebo je to, je to dôležitejšie, ako si vypočuť opozičných poslancov. Chápem, už to máte, už to máte skoro, skoro hotové, za chvíľu už budete mať tie vaše úrady, zisky a tak ďalej, ale ešte nám dajte tých dvadsať, tridsať, štyridsať minút. Dobre? Bufet je zavretý, sorry, nejak ste si to zle zariadili, takže, takže musíte debatovať tu. Chcem vám, chcem vám pripomenúť jednu vec a nie je to len nejaká progresívna hantri... hantírka, ale je to taká ako kebyže múdrosť, ktorá tu funguje už niekoľko tisíc rokov, že stabilita inštitúcie je, je zárukou prežitia nejakého zriadenia. Či už je to cirkev, alebo ríša, alebo kráľovstvo. V našom prípade je to republika. Naša republika je mladá, aj keď sa odvolávame na tisícročné dedičstvo, aj keď sa niektorí tu aj v tomto, v tejto Národnej rade odvolávajú na fašistický vojnový štát, naša republika je mladá a za 30 rokov si ako tak niektoré inštitúcie vybudovala. Posledných 20 rokov celkom dobre a napriek tomu, že tu boli aj nejaké vlády SMER-u, tak sa tie inštitúcie plus-mínus udržali. Ja viem, že v niektorých veciach sa to až tak nepodarilo, viem, že tu už boli útoky na, na rôzne dohľady nad zdravotnou starostlivosťou a tak ďalej, ale proste udržala sa to a, a myslím, že doteraz sme mohli byť považovaní za kvázi stabilnú a kvázi demokratickú krajinu. No, momentálne mám vážny pocit a, a, a podľa mňa aj tí ľudia, čo protestujú aj tí Európania, čo sa na nás pozerajú, majú pocit, že sa trošku tá na... tá naša republika trasie, aj tie naše inštitúcie sa trasú, lebo, lebo keď sa menia inštitúcie alebo funkčnosť niektorých inštitútov, tak sa v iných krajinách organizujú, ja neviem, konventy, keď sa rozprávajú o vážnych zmenách alebo organizujú sa konzultácie s občanmi. Organizujú sa kolokviá, no ale po voľbách, ktoré boli pred troma mesiacmi, dvoma mesiacmi, sa proste v rámci jedného zákona zmení niekoľko inštitúcií, niekoľko inštitútov a robíte to bez konzultácie. A ešte špeciálne s krehkou väčšinou. Keby ste mali 93 poslancov, chápem. Keby ste, keby ste mali pocit, že ste ústavodarci, že ste, že máte šancu aj legitimitu tvoriť inštitúcie, pochopil by som to, že máte náboj a že chcete to spraviť tak, ako to chcú robiť vaši voliči. Lenže vy ste vyhrali o tri, o štyri hlasy. Ledva to tu získavate, škrabete a proste chodíte tu na povel. A nikto z vás sa ani nevyjadril alebo málokto z vás. Je to strašne málo na to, aby to bolo legitímne. A síce matematicky to vychádza, ale poviem vám pravdu, ja by som sa trošku trápne cítil, že mi zásadné inštitucionálne zmeny prejdú o štyri hlasy, ktoré vy tu proste naduríte z bufetu a neviem ešte z akých kútoch, kútov toho, tejto budovy alebo Slovenska. Plašíte sa, plašíte sa, mohli ste to robiť kľudnejšie, mohli ste si získať podporu odbornej obce. Ja by som strašne poprosil poslancov HLAS-u, ktorí sa nechávajú zaúčať poslancami SMER-u, aby buď počúvali, alebo odišli z tej sály. Pán predsedajúci, dosť mi to vadí. (Prerušenie vstúpenia predsedajúcim.) Šimečka, Michal, podpredseda NR SR Pán minister, páni poslanci, poprosím vás, keď už sa teda musíte rozprávať, tak aspoň v tichosti. Štefunko, Ivan, poslanec NR SR Vážne. Dosť mi to vadí. Normálne hučíte. Nejak je, je neskoro. (Reakcie z pléna.) Ja, ja vás počujem. Dobre. Debat... debatujte ďalej, debatujte ďalej. (Reakcie z pléna.) Šimečka, Michal, podpredseda NR SR Poprosím vás všetkých! Štefunko, Ivan, poslanec NR SR Skrátka, plašíte sa, vytvárate nové inštitúcie, obmedzujete overené inštitúcie, zapašovali ste zvláštne veci do toho zákonu a našťastie pán Michelko podľahol tlaku, hovorí, že nie kvôli nám, okej, pre mňa za mňa aj kvôli Bruselu alebo, alebo iným tlakom. Nevadí mi to, ale vadí mi to, že v rámci tohoto jedného zákona sa hovorí, že sa rieši šport, ale v skutočnosti ide o rozpočet Tiposu. Hovorí sa, že sa rieši cestovný ruch, v skutočnosti ide o rozpočet Slovakia Travel. Ku zbrojnému priemyslu sa ani nejdem vyjadrovať, lebo už sa o tom veľmi dobre vyjadril môj kolega Tomáš Valášek. Možno len taká malá poznámka, že znova pri inštitúciách nie je to náhoda, že licencie na zbrojné zákazky nedáva ministerstvo obrany, ale dáva to nejaká vedľajšia organizácia buď hospodárstvo, alebo zahraničné veci, lebo v rámci toho ministerstva obrany sú vždycky nejaké zbrojárske loby, lebo vždycky chcú generáli niečo vyviesť alebo doviesť a tak ďalej, a preto je tam tá kontrola, kvôli tomu to vzniklo. Dobre. Ja som si to prečítal, aj som počúval veľmi dobre. Na záver, na záver chcem povedať, mám ešte tri, mám ešte tri minúty. (Reakcia z pléna.) Takú malú vec, že ono, ja som si myslel, keď som to pozeral v telke, že táto sála je oveľa väčšia a nie je. Je to malá sála, ten bufet je malý, tá fajčiareň je mikro, mikro fajčiareň a proste ľudia sa tam medzi sebou rozprávajú a ja viem, že mnohí z vás a tí konštruktívnejší, vy si uvedomujete, že je to blbosť aj vytváranie toho ministerstva, aj to, že je to proste nejaké, nejaký favour tomu Dankovi proste, ktorý si musí vydupať nejakú inštitúciu, niektorí ste dokonca aj sklopili oči a priznali tú hanbu, lenže ja vám pripomínam, že vy ste sa na tom zúčastnili. Aj tí čo sa hanbíte, vy sa na tom zúčastňujete a proste vytvárate inštitúcie, ktoré nikto nechce a obmedzujete inštitúcie, ktoré boli zabehnuté, a síce sa z toho mnohí smejú. Ale ja chcem ešte na záver povedať jednu vec. Táto, táto debata znova dokázala, že je tu 70, neviem, 5 alebo 73-členná opozícia, ktorá je silná, múdra, ktorá vie ku každému jednému bodu sa vyjadriť z rôznych strán a ku každej blbosti, čo vy predložíte, my vám vieme nájsť alternatívne lepšie riešenia a znova vám hovorím. Radšej sa raďte, berte to zadarmo a my vám vždycky urobíme alternatívne riešenie, ktoré bude pre túto krajinu fungovať lepšie. Ďakujem veľmi pekne. (Potlesk.)